Казарман
Казарман — Кыргыз Республикасына караштуу Жалал-Абад облусунун Тогуз-Торо районундагы айыл. Каргалык айыл аймагынын курамына кирет. Нарын дарыясынын боюнда, деңиз деңгээлинен 1260 м бийикте жайгашкан. Облустун борбору Жалал-Абад шаарынан 145 км. Багыш темир жол бекетинен 106 км. 1916-ж. чейин Ак-Чий, Коён-Токой деп аталган. Калкы 9,1 миң (2009). Кыштакта 20-кылымдын башында орус падышалыгынын 60тай аскери жайгашып, алар өздөрү турган жерди «Казарма» деп аташкан. Кийинчерээк жергиликтүү калк ал жерди Казарман деп атап калган. Төрт орто мектеп, китепкана, кесиптик-техникалык окуу жайы, искусство мектеби, өспүрүмдөр үйү, кинотеатр, маданият үйү, оорукана, парк, базар, сауна бар. Асфальт-бетон, бетон даярдоочу, нан, сүт заводдору, механикалаштырылган көчмө колонна, турмуш-тиричилик кызматынын бөлүмдөрү, соода түйүндөрү иштейт.

Кышкысын кар калың убактарда коңшу аймактардан дээрлик кесилип турат.

Саймалуу-Таштын петроглифтерине, б. а. базальтту чоң таш кесектерде чегилген аска сүрөттөр эң көп үйүлгөн жерге, экспедиция үчүн зыярат кылынуучу жер.

Калкы 
Калкы - 9 486 киши.

Инсандар 
 Бакиев, Максим Курманбекович — кыргыз мамлекеттик ишмери, бизнесмен. Казармандын Макмал  орто мектебин бутургон.
 Эшимканов, Мелис Асаналиевич — кыргыз коомдук ишмери, журналист. Казарманда төрөлгөн''

Колдонулган адабияттар
 “Кыргызстан” улуттук энциклопедиясы: 3-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2011. 784 бет, илл. ISBN 978 9967-14-074-5

Адабият 

Каргалык айыл аймагы